Sumarólympíuleikarnir 2016
Sumarólympíuleikarnir 2016 voru alþjóðleg íþróttahátíð sem var haldin dagana 5. til 21. ágúst 2016. Leikarnir voru haldnir í Rio de Janeiro í Brasilíu. Metfjöldi þátttökulanda og verðlauna var á leikunum. Yfir 10.500 íþróttamenn frá 206 landsólympíunefndum tóku þátt, þar á meðal voru keppendur frá Suður-Súdan og Kosóvó sem tóku þátt í fyrsta skipti. Keppt var um 306 verðlaun í 28 ólympíugreinum. Tvær nýjar ólympíugreinar voru með á leikunum: ruðningssjöa og golf, sem alþjóðaólympíunefndin samþykkti árið 2009. Keppt var á 33 leikvöngum í Ríó og fimm knattspyrnuleikvöngum að auki í borgunum São Paulo, Belo Horizonte, Salvador da Bahia, Brasília og Manaus. Þetta voru fyrstu ólympíuleikarnir eftir að Thomas Bach tók við formennsku í alþjóðaólympíunefndinni.

Kosning borgarinnar 

Fjögur lönd voru valin fýsilegust úr hópi umsækjenda: Brasilía, Spánn, Japan og Bandaríkin. Úrslitin voru gerð kunn í Kaupmannahöfn í Danmörku þann 2. október 2009. Niðurstaðan var sú að leikarnir skyldu haldnir í Brasilíu.

Í töflunni hér að neðan má sjá úrslit kosninganna.

Þróun og undirbúningur

Flestir viðburðirnir voru í hverfinu Barra da Tijuca og þar var ólympíuþorpið staðsett. Aðrir leikvangar í borginni voru við ströndina Copacabana (t.d. strandblak, siglingar og kappróður), í hverfinu Maracanã (t.d. bogfimi, maraþon og blak) og íþróttaklúbb hersins Deodoro Military Club (t.d. skotfimi, BMX- og fjallahjólreiðar). Ellefu nýir leikvangar voru opnaðir fyrir ólympíuleikana, flestir í Barra da Tijuca, auk sjö leikvanga sem teknir voru niður eftir leikana. Stærsti leikvangurinn sem hýsti opnunar- og lokahátíðir leikanna er Maracanã-völlur sem var reistur fyrir Heimsmeistaramót landsliða í knattspyrnu karla 1950.

Knattspyrnuleikvangar
Keppt var á sjö knattspyrnuleikvöngum í sex borgum Brasilíu. Fjórir af þeim voru reistir fyrir Heimsmeistaramót landsliða í knattspyrnu karla 2014.

Leikarnir
Opnunarhátíð leikanna var á Maracanã-leikvanginum að kvöldi 5. ágúst 2016.

Íþróttagreinar
Keppt var í 41 íþróttagrein í 306 mótum.

Nýjar greinar

Golf og ruðningssjöa voru tvær nýjar ólympíugreinar. Sjö sérsambönd buðu í þau tvö sæti sem voru í boði; hornabolti og mjúkbolti sem höfðu verið felldir út af dagskránni 2005, auk karate, veggtennis, golf, rúlluskautar og ruðningur. Beiðnirnar voru teknar fyrir á fundi hjá framkvæmdanefnd Alþjóða ólympíunefndarinnar árið 2009. Nýtt kerfi var tekið upp þar sem einfaldur meirihluti nefndarinnar nægði til að samþykkja nýja grein, en áður þurfti 2/3 hluti nefndarmanna að samþykkja.

Alþjóða siglingasambandið ákvað í maí 2012 að flugdrekabretti yrðu á dagskrá ólympíuleikanna í stað seglbretta en þeirri ákvörðun var snúið við á aðalfundi í nóvember sama ár. Alþjóða hjólreiðasambandið tilkynnti að það myndi endurskoða hjólagreinarnar í kjölfarið á lyfjahneykslinu sem upp kom vegna játninga Lance Armstrong og ásakana um að sambandið hefði reynt að breiða yfir lyfjanotkun keppenda.

Þátttökulönd

Allar 206 starfandi ólympíunefndirnar höfðu keppendur sem höfðu áunnið sér keppnisrétt. Keppendur verða yfir 11.000 talsins. Fjölmennustu liðin komu frá Bandaríkjunum, Brasilíu, Þýskalandi og Ástralíu. Brasilía fékk sjálfkrafa þátttökurétt í nokkrum greinum sem gestgjafi. 

Kosóvó og Suður-Súdan sendu keppendur á leikana í fyrsta sinn. Kúveit var bönnuð þátttaka í annað sinn vegna afskipta ríkisstjórnar landsins af störfum ólympíunefndarinnar. Búlgarskir og rússneskir kraftlyftingamenn fengu ekki að taka þátt vegna lyfjamisferlis. Í nóvember 2015 mælti Alþjóða frjálsíþróttasambandið með því að rússneskum keppendum yrði haldið frá keppni vegna víðtæks lyfjamisferlis sem fjallað var um í skýrslu Alþjóða lyfjaeftirlitsins. Alþjóða ólympíunefndin hafnaði tillögunni í júlí árið eftir.

Sjálfstæðir keppendur
Alþjóða ólympíunefndin heimilaði íþróttamönnum að keppa sjálfstætt undir ólympíufánanum. Það átti við um níu keppendur frá Kúveit þar sem landinu var óheimil þátttaka. Á fyrri leikum voru flóttamenn ekki gjaldgengir þar sem þeir gátu ekki komið fram fyrir hönd sinnar ólympíunefndar. 2. mars 2016 var búið til sérstakt flóttamannalið. Af 43 flóttamönnum sem komu til greina í liðið voru 10 valdir. Þeir voru meðal annars frá Suður-Súdan, Austur-Kongó og Sýrlandi.

Þátttaka Íslendinga á leikunum 
Þar sem handboltalandsliðið komst ekki til Ríó var keppendahópur Íslands sá fáliðasti frá því á ÓL 1968 með átta íþróttamönnum í fjórum greinum íþrótta. Aníta Hinriksdóttir, Guðni Valur Guðnason og Ásdís Hjálmsdóttir kepptu öll í frjálsum íþróttum en ekkert þeirra komst í úrslitakeppni. Sömu sögu mátti segja um Þormóð Jónsson keppanda í júdó og Irinu Sazonovu í fimleikum. Tveir af þremur keppendum í sundi, þær Eygló Ósk Gústafsdóttir og Hrafnhildur Lúthersdóttir komust í úrslitariðil. Eygló Ósk hafnaði á Íslandsmeti í áttunda sæti í 200 metra baksundi en Hrafnhildur í sjötta sæti í 100 metra bringusundi.

Viðburðir

 
2016